**Τίτλος Σεναρίου:** «Τα ‘Φαντάσματα’ του Θόδωρου Παπαγιάννη»

**Όνομα:** Πανταζής

**Επίθετο:** Μητελούδης

**Μάθημα/Γλώσσα:** Νέα Ελληνική Γλώσσα

**Ομάδα/Στόχος (Βαθμίδα Εκπαίδευσης και Τάξη):** Λύκειο, Β’

**Ομάδα/Στόχος (Επίπεδο Γλωσσομάθειας):** Νέα Ελληνική Γλώσσα Β΄ Λυκείου

**Διάρκεια Σεναρίου σε διδακτικές ώρες:** 5

**Θέμα/αντικείμενο διδασκαλίας:** Νεοελληνική Γλώσσα Β΄ Λυκείου: Η Τέχνη ως μορφή διαμαρτυρίας και ερέθισμα για κριτικό στοχασμό και προβληματισμό. Παραγωγή Λόγου με αφόρμηση το έργο του γλύπτη Θόδωρου Παπαγιάννη «Τα Φαντάσματά μου» (30 υπερφυσικές φιγούρες φιλοτεχνημένες από τα αποκαΐδια του Πολυτεχνείου ), και το κείμενο διαμαρτυρίας που έγραψε για το κάψιμο του Πολυτεχνείου. Τα κείμενα που παράγουν οι μαθητές μπορούν να αποτελέσουν το υλικό για τη σχολική γιορτή της 17ης Νοέμβρη για την επέτειο της εξέγερσης στο Πολυτεχνείο

**Λέξεις κλειδιά:** Φαντάσματα, Παπαγιάννης, Γλυπτά, Πολυτεχνείο

**Τέχνες που εμπλέκονται:** Γλυπτική (Τα ¨Φαντάσματα¨) και performance που παρουσιάστηκε στην έκθεση των γλυπτών του Παπαγιάννη

**Διδακτικό εγχειρίδιο (αν χρησιμοποιείται):** -

**Διδακτικοί στόχοι:**Βασικός στόχος της συγκεκριμένης διδακτικής πρότασης είναι να προβληματιστούν οι μαθητές για τις αιτίες και τις συνέπειες τέτοιων καταστροφικών πράξεων όπως η πυρπόληση του Πολυτεχνείου, αλλά και γενικότερα για το πώς φτάσαμε σε αυτήν την παρακμιακή κατάσταση μέσα από μια σειρά γεγονότων που διαδραματίστηκαν τόσα χρόνια στην ελληνική κοινωνία , όπως αναφέρει και ο καλλιτέχνης. Επιπλέον στόχοι: 1. Ο προβληματισμός των μαθητών για τη λειτουργία της τέχνης ως μορφή διαμαρτυρίας και ερέθισμα για κριτικό στοχασμό και προβληματισμό. 2. Η βιωματική εμπειρία της τέχνης, καθώς τα έργα τέχνης αποτελούν το ερέθισμα/ αφόρμηση για να παράγουν οι μαθητές δικά τους κείμενα εκφράζοντας τις σκέψεις και τα συμπεράσματά τους, τα συναισθήματα και τις ανησυχίες τους. 3. Παραγωγή λόγου σε πραγματικές συνθήκες επικοινωνίας, καθώς τα κείμενα που παράγουν οι μαθητές – όπως αναφέρθηκε παραπάνω – αποτελούν το υλικό για τη διοργάνωση της σχολικής γιορτής για την επέτειο της εξέγερσης στο Πολυτεχνείο. 4. Να αποκωδικοποιήσουν μηνύματα, ιδεολογίες, αξίες από διαφορετικά είδη κειμένων και από καλλιτεχνικά δημιουργήματα (γλυπτά εικαστικά έργα). 5. Να ασκηθούν στην οργάνωση επιχειρηματολογίας: αναζήτηση και διατύπωση επιχειρημάτων. 6. Να συνθέτουν και να διατυπώνουν λογικά οργανωμένα επιχειρήματα είτε προφορικά, είτε γραπτά, προσαρμόζοντας και το ύφος στην εκάστοτε επικοινωνιακή περίσταση. 7. Να ασκηθούν στη διαδικασία σημειώσεων και σχολιασμού για τη σύνταξη κειμένων παρουσίασης και κριτικής. 8. Να ασκηθούν στις διαδικασίες επιλογής ύφους (επιλογής λεξιλογίου, σύνταξης, σχημάτων λόγου κ.ο.κ.) για τη σύνταξη κειμένων παρουσίασης και κριτικής ανάλογα με το επικοινωνιακό πλαίσιο και τους εκάστοτε σκοπούς. 9. Να παράγουν προφορικό λόγο οργανώνοντας και συμμετέχοντας σε ομαδική συζήτηση από την οποία θα προκύψουν συγκεκριμένοι προβληματισμοί και συμπεράσματα. 10. Να παράγουν πολυτροπικά κείμενα (παρουσίασης–κριτικής). Γραμματισμοί: Όσον αφορά στην παιδαγωγική των γραμματισμών, η παρούσα πρόταση εντάσσεται στα πλαίσια των «πολυγραμματισμών». Η έμφαση δίνεται σε διδασκαλία κειμένων και ειδών λόγου που σχετίζονται με ένα ευρύ φάσμα τεχνολογικών μέσων επικοινωνίας αλλά και προέρχονται από ποικίλες πολιτισμικές πηγές. Το νόημα παράγεται πολυτροπικά, οπότε ο γλωσσικός τρόπος είναι μέρος από ένα ευρύτερο πλέγμα οπτικών, ακουστικών και άλλων τρόπων νοήματος όπου η εικόνα, η κίνηση, η μουσική, οι ήχοι γενικότερα έχουν τον ρόλο τους και μάλιστα στα πλαίσια μιας παγκόσμιας πολιτισμικής πολυμορφίας και φυσικά όλων των νέων, κάθε φορά, τεχνολογιών επικοινωνίας. Γλωσσικός–Κλασικός γραμματισμός Οι μαθητές εξασκούνται στην παραγωγή διαφόρων τύπων κειμένων σε προφορικό και γραπτό λόγο: κείμενα παρουσίασης και κριτικής. Ασκούνται και σε προσχεδιασμένο προφορικό λόγο (την παρουσίαση των συμπερασμάτων από την εργασία της ομάδας). Νέοι γραμματισμοί Επιδιώκεται να ασκηθούν οι μαθητές: • στην αποκωδικοποίηση μηνυμάτων γραπτού και προφορικού λόγου από ψηφιακές/οπτικοακουστικές πηγές, • στην παραγωγή νοήματος από την ανάλυση όλων των παραπάνω γλωσσικών και μη μηνυμάτων (πολυτροπικός γραμματισμός), Κριτικός γραμματισμός • Να διατυπώσουν τους προσωπικούς τους προβληματισμούς, τις προσωπικές τους τοποθετήσεις και ίσως τις δικές τους απόψεις για τη λειτουργία και τη σημασία της τέχνης. Οπτικοακουστικός Γραμματισμός Επιδιώκεται να ασκηθούν οι μαθητές στην αποκωδικοποίηση μηνυμάτων οπτικών –εικόνας– και ακουστικών –ήχου, μουσικής, Ψηφιακός Γραμματισμός Επιδιώκεται να ασκηθούν οι μαθητές στην παραγωγή ψηφιακών πολυτροπικών κειμένων με την αξιοποίηση λογισμικών επεξεργασίας κειμένου και παρουσίασης.

**Μέθοδοι διδασκαλίας:** Αξιοποιούνται βιωματικές μέθοδοι και η ομαδοσυνεργατική μορφή διδασκαλίας. Η βιωματική εμπειρία της τέχνης, καθώς τα έργα τέχνης αποτελούν το ερέθισμα/ αφόρμηση για να παράγουν οι μαθητές δικά τους κείμενα εκφράζοντας τις σκέψεις και τα συμπεράσματά τους, τα συναισθήματα και τις ανησυχίες τους. Επιπλέον, χρησιμοποιούνται ερευνητικές μέθοδοι (μέθοδος project) για την προσέγγιση επιμέρους θεμάτων, όπως οι συμβολισμοί των γλυπτών σε σχέση με τη λειτουργία του χορού στην αρχαία ελληνική τραγωδία.

**Διαθεματικότητα:**Νεοελληνική Γλώσσα και Οργάνωση σχολικής γιορτής για την εξέγερση στο Πολυτεχνείο. Τα έργα τέχνης – τα γλυπτά του Παπαγιάννη και η performance σε βίντεο – αποτελούν μέσα οπτικοακουστικού και κριτικού γραμματισμού καθώς και ερέθισμα για να παράγουν οι μαθητές τα δικά τους κείμενα με λόγο προσωπικό, βιωματικό.

**Φάση 1 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών/μαθητριών):** (1 διδακτική ώρα) Πριν από την ανάγνωση των κειμένων Οι μαθητές χωρίζονται σε ομάδες των τεσσάρων ατόμων. Κάθε ομάδα έχει ένα φορητό υπολογιστή με σύνδεση στο διαδίκτυο. Προβάλλονται 6 εικόνες των γλυπτών του Θ. Παπαγιάννη. Αφού παρατηρήσουν οι μαθητές τις εικόνες των γλυπτών και χωρίς να τους δοθεί καμιά άλλη πληροφορία καλούνται, ανά ομάδες, να απαντήσουν στις παρακάτω ερωτήσεις - είτε γραπτά, είτε σε κείμενο word - (1ο φύλλο εργασίας) : 1. Κάθε ομάδα να επιλέξει μία από τις εικόνες και να την περιγράψει αναλυτικά, απαντώντας στα παρακάτω: Να περιγράψετε αναλυτικά τις μορφές – ή τη μορφή - που βλέπετε. ( μέγεθος, χρώμα, τα υλικά από τα οποία φαίνεται να είναι φτιαγμένες, αίσθηση- αυτό δηλαδή που βλέπεις) 2. Συζητήστε ποια πρώτη εντύπωση σας δημιουργούν οι μορφές αυτές; 3. Ο Παπαγιάννης χαρακτηρίζει τις μορφές αυτές « τοτέμ», « σκιάχτρα ή ξόανα». Με βάση τις εντυπώσεις σας, αλλά και με το παραπάνω δεδομένο, προσπάθησε να φτιάξετε μια μικρή φανταστική ιστορία (150 – 200 λέξεων) με τη μορφή ή τις μορφές που επιλέξατε. Ο εκπαιδευτικός επεμβαίνει μόνο εάν οι μαθητές ζητήσουν κάποιες διευκρινίσεις ή κάποια βοήθεια. Η κάθε ομάδα παρουσιάζει την εργασία της (τις απαντήσεις στο 1ο φύλλο εργασίας)

**Φάση 2 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** (1 διδακτική ώρα) Ανάγνωση των κειμένων Διαβάζονται τα εξής κείμενα στην τάξη (και δίνονται φωτοτυπημένα στους μαθητές) : ΔΕΛΤΙΟ ΤΥΠΟΥ Δουλειά 18 χρόνων εκθέτει στο Μουσείο Μπενάκη ο Γλύπτης Θεόδωρος Παπαγιάννης Ομότιμος Καθηγητής της Α.Σ.Κ.Τ Αθηνών. Από 29 Μαρτίου εώς 6 Μαΐου 2012 . Με τριάντα υπερφυσικές ανθρώπινες φιγούρες "Τα Φαντάσματα μου", όπως τα αποκαλεί, στήνει έναν τραγικό χορό. Τα έργα που είναι φιλοτεχνημένα από τα αποκαΐδια του Πολυτεχνείου και άλλα ανακυκλώσιμα υλικά, φτιάχνουν ένα χορό της σύγχρονης ελληνικής τραγωδίας. Στη μέση του χορού ένα ταψί με ψωμιά, σύμβολο της επιβίωσης του ανθρώπου και μια πεσμένη μορφή συμπληρώνουν το σκηνικό που κάτω από τις τραγικές συνθήκες που βιώνει η χώρα παίρνουν συμβολικές διαστάσεις. Ο Θεόδωρος Παπαγιάννης με απλό και λιτό τρόπο, με τον τραγικό αυτό χορό και ένα μικρό κείμενο θέλει να επισημάνει πως δεν φτάσαμε σε αυτήν την παρακμιακή κατάσταση τυχαία αλλά μέσα από μια σειρά γεγονότων που διαδραματίστηκαν τόσα χρόνια στην ελληνική κοινωνία και τις πολιτικές που εφαρμόστηκαν. ΠΡΟΛΟΓΟΣ στην έκδοση που πραγματοποιήθηκε με την ευκαιρία των εκθέσεων: ΘΟΔΩΡΟΣ ΠΑΠΑΓΙΑΝΝΗΣ - ΤΑ ΦΑΝΤΑΣΜΑΤΑ ΜΟΥ Μουσείο Μπενάκη, Κτήριο οδού Πειραιώς 138, Αθήνα Tηλ.: 210 3453111 - www.benaki.gr 29 Μαρτίου έως 6 Μαΐου 2012 Πέρασαν ήδη 18 χρόνια από το κάψιμο του Πολυτεχνείου. Από τότε που μάζεψα, με πόνο ψυχής, τα αποκαΐδια και όρθωσα σκιάχτρα να ξορκίσω το κακό που πλήθαινε γύρω μου. Το κείμενο διαμαρτυρίας που έγραψα τότε κρατά ακόμη την επικαιρότητά του, γι' αυτό και το παραθέτω ξανά. Με τα υλικά αυτά σαν βάση και άλλα ανακυκλώσιμα υλικά πεταμένα, δεύτερης χρήσης, φορτισμένα με μνήμες και ιστορία, που μάζεψα έκτισα σιγά σιγά τις μορφές που βλέπετε. Ήταν η δική μου αντίδραση σε μία πράξη που με συγκλόνισε. Αυτός ήταν ο λόγος που ξεφύτρωσαν από μέσα μου αυτά τα "φαντάσματα". Τα γέννησε η ανάγκη να εκφράσω την αγανάκτησή μου και την πίκρα μου. Δεν μπορούσα να πιστέψω πως ένα τόσο λαμπρό κτίριο με ιστορία, έργο Ηπειρωτών Ευεργετών, σύμβολο της μάθησης δεν το προστατέψαμε . 18 χρόνια τώρα δημιουργώ κάτω από μία καθημερινότητα που με τρομάζει. Δεν ξέρω από πόσο μακριά μου έρχονται οι μορφές αυτές. Δεν ξέρω να πω τι ακριβώς εκφράζουν, αν είναι θεοί ή δαίμονες, αν είναι μυθικές μορφές ή ήρωες της ιστορίας, λαϊκοί αγωνιστές ή πνευματικοί άνθρωποι, εθνικοί ευεργέτες ή διδάσκαλοι του γένους, φαντάσματα του νου ή εφιάλτες. Πιθανόν να είναι κάτι από όλα αυτά. Ή μήπως είναι οι προπάτορες μας αυτοί που έστησαν αυτό το έθνος όρθιο που προβάλλουν εν χορώ, απειλητικοί, εξοργισμένοι, ταπεινωμένοι, πυρπολημένοι και μας γυρεύουν εξηγήσεις για την κατάντια αυτού του τόπου; Δεν ξέρω να σας πω πατριώτες. Αλλά σε τελευταία ανάλυση τι σημασία έχει να το εξηγήσει κανείς. Από αυτό το θέαμα ας εισπράξει ο καθένας ό,τι θέλει. Αθήνα 1/1/2012 Θεόδωρος Παπαγιάννης ''ΤΑ ΦΑΝΤΑΣΜΑΤΑ ΜΟΥ'' Θόδωρος Παπαγιάννης Μάζεψα τ΄ αποκαΐδια με πόνο ψυχής από το καμένο Πολυτεχνείο κι έστησα σκιάχτρα να ξορκίσω τα κακά που πληθαίνουν γύρω μου. Φαντάσματα που τρομοκρατούν τα όνειρα μου κι αγριεύουν τον ύπνο μου. Σημάδια μιας πραγματικότητας που με μελαγχολεί και με εξουθενώνει. Έβγαλα το μαύρο απ' την ψυχή μου που χρόνια τώρα οι κάθε είδους εμπρηστές την ποτίζουν. Όρθωσα σύμβολα της παρακμής ενός κόσμου που αλληλοσπαράσσεται και μιας πατρίδας που μοιάζει να μην έχει κανένα μέλλον. Αναζητώ το μύθο σε μια εποχή που οι πολλοί κάνουν προσπάθεια να «απομυθοποιήσουν» όπως λένε, την τέχνη, σαν φυγή από μια πραγματικότητα που δεν αντέχω. Κλείνομαι στον κόσμο μου από ανάγκη αναζητώντας άλλα πρότυπα πιο ποιητικά, πιο μεγάλα, πιο μυστηριώδη. Μα η πεζή πραγματικότητα με προσγειώνει. Προσπαθώ να ξαναβρώ το μίτο από κάτι που μοιάζει άπιαστο, υπερβατικό, μαγικό. Σαν ειδωλολάτρης ορθώνω ξανά τα ξόανα ξορκίζοντας την κακή μοίρα αυτού του τόπου. Τα στολίζω με κάθε είδους τάματα και λογής στολίδια, ίδια πιστός, που περιμένει την λύτρωση του. Στήνομαι με τις ώρες μπροστά τους αναζητώντας μάταια ένα νεύμα για καλές ειδήσεις. Μαζεύω τ' αποκαΐδια με απέραντη θλίψη από μια χώρα που καίγεται. Καίει τα πνευματικά της ιδρύματα και ό,τι σημαντικό της έχει απομείνει κι όλοι καμώνονται πως δε συμβαίνει τίποτα. Αναρωτιέμαι τι νόημα έχει η φτωχοτέχνη μας. Πόσους ενδιαφέρει αν δεν μπορεί γι αυτά κάτι να πει, να κάνει κάτι. Κι εμείς - για να παραφράσω τον ποιητή - κλεισμένοι στον κουτσομπολίστικο μικρόκοσμο μας, αλλοτριωμένοι, γεμάτοι κακίες και πείσματα, τέλεια «ιδιώτες» περί άλλων τυρβάζουμε. Ναι, τα φαντάσματα αυτά με εκφράζουν. Είναι η δική μου αντίδραση σ' ένα έθνος που μοιάζει υπνωτισμένο. Θέλω να φωνάξω πως δεν μπορώ άλλο να ζω ανάμεσα σ' αδιάφορους, εμπρηστές και οικοπεδοφάγους. Τον τόπο αυτόν τον πονάω. Γνωρίζω το μεγαλείο και το δράμα του, δεν είμαι ρηχοφυτεμένος, κι ας ξέρω πως οι άγριοι δεν σκιάζονται, ούτε πως οι εμπρηστές θα σταματήσουν. Παρ' όλα αυτά στις ατέλειωτες ώρες της μοναξιάς μου αναρωτιέμαι γιατί αρπάχτηκα από αυτά τα σημάδια της καταστροφής. Μήπως όλα αυτά έγιναν για να απαλλαγώ πρώτα και κύρια απ' τις δικές μου τύψεις; Γιατί ποιους να καταγγείλω; Είμαστε πολλοί, πάρα πολλοί συνένοχοι σ' αυτόν τον τόπο. Αθήνα 15/02/1994 Θεόδωρος Παπαγιάννης Πηγές : ● Έλσα Μυρογιάννη, Τα Φαντάσματα του Θόδωρου Παπαγιάννη, Καλειδοσκόπιο, Αθήνα, 2016 ● Μουσείο Μπενάκη, έκδοση που πραγματοποιήθηκε με την ευκαιρία των εκθέσεων ΘΟΔΩΡΟΣ ΠΑΠΑΓΙΑΝΝΗΣ - ΤΑ ΦΑΝΤΑΣΜΑΤΑ ΜΟΥ Στη συνέχεια η κάθε ομάδα καλείται να συζητήσει και να απαντήσει στα εξής (2ο φύλλο εργασίας): 1. Αφού διαβάσετε το Δελτίο Τύπου για την έκθεση του Θόδωρου Παπαγιάννη, ξαναδείτε τα γλυπτά και συζητήστε: α) γιατί νομίζετε ότι ο καλλιτέχνης επέλεξε να δημιουργήσει γλυπτά αυτού του μεγέθους; β) γιατί χρησιμοποίησε τα συγκεκριμένα υλικά; γ) τι πέτυχε με τη χρήση των συγκεκριμένων χρωμάτων δ) ποιο, κατά τη γνώμη σας, είναι το αισθητικό αποτέλεσμα από όλες τις παραπάνω επιλογές του; 2. Στο Δελτίο Τύπου για την έκθεση του Θόδωρου Παπαγιάννη αναφέρεται «Τα έργα που είναι φιλοτεχνημένα από τα αποκαΐδια του Πολυτεχνείου και άλλα ανακυκλώσιμα υλικά, φτιάχνουν ένα χορό της σύγχρονης ελληνικής τραγωδίας.»: Σε ποια σύγχρονη ελληνική τραγωδία αναφέρεται ο συντάκτης του Δελτίου Τύπου; Ακολουθεί συζήτηση στην ολομέλεια με τον συντονισμό του καθηγητή. Τα συμπεράσματα καταγράφονται στα φύλλα εργασίας των ομάδων. (2ο φύλλο εργασίας ) Στο τέλος δίνεται ατομική εργασία για το σπίτι: 3ο φύλλο εργασίας.

**Φάση 3 (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** (2 διδακτικές ώρες) Οι μαθητές διαβάζουν τις εργασίες που τους είχαν δοθεί για το σπίτι (2 ερωτήσεις στο 3ο φύλλο εργασίας). Στη συνέχεια τίθεται το θέμα της ομοιότητας των γλυπτών με τον χορό μιας αρχαίας τραγωδίας. Οι μαθητές οργανώνονται πάλι στις ομάδες τους και καλούνται να αναζητήσουν στο διαδίκτυο πληροφορίες για τον χορό στην αρχαία ελληνική τραγωδία και τα χαρακτηριστικά του. Ο καθηγητής θέτει το ερώτημα : « Ο Παπαγιάννης παρομοιάζει τις μορφές των γλυπτών με τον χορό μιας σύγχρονης ελληνικής τραγωδίας. Ποια κοινά μπορείτε να εντοπίσετε στα γλυπτά αυτά με τον χορό μιας αρχαίας ελληνικής τραγωδίας;», παραπέμπει τους μαθητές σε σχετικές ιστοσελίδες (βλ. Υποστηρικτικό υλικό ) και συντονίζει την αναζήτηση των μαθητών στο διαδίκτυο. Παρουσιάζονται στην ολομέλεια τα αποτελέσματα της έρευνας των ομάδων. Στη συνέχεια ο καθηγητής θέτει το εξής θέμα για συζήτηση στην ολομέλεια σχετικά με τη σύγχρονη ελληνική τραγωδία, όπως την αποκαλεί ο Παπαγιάννης : ‘Ο Θόδωρος Παπαγιάννης, στο κείμενό του για τις μορφές που φιλοτέχνησε, αναφέρει : «Στήνομαι με τις ώρες μπροστά τους αναζητώντας μάταια ένα νεύμα για καλές ειδήσεις.». Ποιες μπορεί να είναι, κατά τη γνώμη σας, οι “καλές ειδήσεις” που περιμένει ο καλλιτέχνης.’ Στο τέλος δίνεται ατομική εργασία για το σπίτι (4ο φύλλο εργασίας)

**Φάσεις  4, 5, 6 (εφόσον υπάρχουν) (Χρονική διάρκεια,  βήματα διδασκαλίας, δραστηριότητες, ρόλος εκπαιδευτικού,  μαθητών):** Φάση 4 (εφόσον ο καθηγητής και οι μαθητές αναλάβουν την οργάνωση της σχολικής γιορτής για την επέτειο της εξέγερσης στο Πολυτεχνείο, αξιοποιώντας το υλικό αυτό) (1 διδακτική ώρα για τον συντονισμό της προετοιμασίας της σχολικής γιορτής) Προετοιμασία της σχολικής γιορτής για την επέτειο της εξέγερσης στο Πολυτεχνείο. Ο καθηγητής συντονίζει τις ομάδες των μαθητών που εργάζονται για να προετοιμάσουν τη σχολική γιορτή. Δίνεται το 5ο φύλλο εργασίας με τις δραστηριότητες για την προετοιμασία της γιορτής. Η κατανομή των εργασιών για την προετοιμασία της εκδήλωσης θα γίνει από τις ομάδες των μαθητών και με τον συντονισμό του καθηγητή. Για παράδειγμα: α) θα οριστούν ποιοι ( 6- 8 μαθητές) θα αναλάβουν τη σκηνοθεσία και τη βιντεοσκόπηση της παρουσίασης των γλυπτών του Παπαγιάννη (5ο φύλλο εργασίας, 1η δραστηριότητα) β) ποια ομάδα μαθητών (4 – 5 μαθητές) θα συντάξει την ομιλία για την εκδήλωση (5ο φύλλο εργασίας, 2η δραστηριότητα) γ) ποιοι (ομάδα 6 – 8 μαθητών )θα αναλάβουν την προβολή και τον σχολιασμό του βίντεο με την performance «ΤΑ ΦΑΝΤΑΣΜΑΤΑ ΜΟΥ». (5ο φύλλο εργασίας, 3η δραστηριότητα) δ) ποια κείμενα θα επιλεγούν (4 – 5 ) για να παρουσιαστούν στον ‘επίλογο’ της εκδήλωσης (5ο φύλλο εργασίας, 4η δραστηριότητα)